Des Moines
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Des Moines er hovedstad og største by i delstaten Iowa i USA. Byen ligger omtrent midt i delstaten ved elven Des Moines, som byen er oppkalt etter. Des Moines har 217 521 innbyggere, og utgjør kjernen i en større byregion med 645 911 innbyggere (US Census, 2017).
Des Moines er et viktig samferdselsknutepunkt og regionalt senter for bank og forsikring, engroshandel og grafisk virksomhet. Byen er sete for Drake University, grunnlagt 1881, og medisinsk høyskole, College of Osteopathic Medicine. The Iowa Commission for the Blind har den største samlingen av blindelitteratur i landet. Det årlige landbruksmarkedet (Iowa State Fair) er blant de største i verden. Byen har 45 km med klimaregulerte skyways – innebygde fotgjengerbroer – som binder bykjernen sammen.Des Moines ble grunnlagt i 1851 ved Fort Des Moines fra 1843, fikk bystatus i 1857 og ble delstatshovedstad fra 1858. Les mer i Store norske leksikon Iowa USAs geografi USAs befolkning USAs historie Økonomi og næringsliv i USA